ΓΡΑΠΤΗ ΕΡΩΤΗΣΗ E-2859/98

υποβολή: Concepció Ferrer (PPE) προς την Επιτροπή

(28 Σεπτεμβρίου 1998)

Θέμα: Περιφερειακή πολιτιστική ανάπτυξη

Δεδομένου ότι οι δράσεις στον πολιτιστικό τομέα βοηθούν να προαχθεί η συνειδητοποίηση ευρωπαϊκής πολιτιστικής ταυτότητας και να αφυπνιστεί η αίσθηση ευρωπαϊκής υποκοότητας; έχοντας υπόψη ότι επιπλέον οι δράσεις αυτές αποτελούν παράγοντα ενδογενούς περιφερειακής ανάπτυξης που μπορεί να συμβάλει σημαντικά στη δημιουργία απασχόλησης;

Λαμβάνοντας υπόψη το μικρό ποσοστό πόρων που διατίθενται σε καθαρά πολιτιστικά προγράμματα (στο τέλος του 1997 μόνο το 8 % του συνόλου των διατεθέντων πόρων αφορούσε τέτοιες δράσεις) και σε κοινοτικές πρωτοβουλίες υπέρ της περιφερειακής πολιτιστικής ανάπτυξης;

Δεν θεωρεί η Επιτροπή ότι οι πόροι που διατίθενται για την προαγωγή και τη διατήρηση του ευρωπαϊκού πολιτισμού καιγια την ενίσχυση των κοινοτικών πρωτοβουλιών υπέρ της περιφερειακής πολιτιστικής ανάπτυξης, θα πρέπει να αυξηθούν;

Απάντηση του κ. Oreja εξ ονόματος της Επιτροπής

(7 Δεκεμβρίου 1998)

Η δράση της Επιτροπής στον πολιτιστικό τομέα εντάσσεται σε διάφορα πλαίσια. Στο πλαίσιο προγραμμάτων ιδιαίτερα πολιτιστικής φύσεως, από πολλών ήδη χρόνων υποστηρίζει πολιτιστικά σχέδια ευρωπαϊκών διαστάσεων. Αν και οι πόροι που διατίθενται σήμερα για πολιτιστικά σχέδια είναι περιορισμένοι - όπως επισημαίνει το αξιότιμο μέλος του Κοινοβουλίου - το γεγονός αυτό δεν εμπόδισε την Επιτροπή να παροτρύνει και να στηρίξει ένα σημαντικό αριθμό ευρωπαϊκών σχεδίων (περίπου 1400 σχέδια για την περίοδο 1994-1997), και τούτο τόσο στον τομέα της σύγχρονης πολιτιστικής δημιουργίας (πρόγραμμα Καλειδοσκόπιο), του βιβλίου και της ανάγνωσης (πρόγραμμα Ariane) όσο και στον τομέα της προστασίας της κληρονομιάς (πρόγραμμα Raphael).

Εξάλλου, βάσει του άρθρου 128§4 της συνθήκης ΕΚ, στο εξής οι πολιτιστικές πτυχές πρέπει να λαμβάνονται υπόψη στις λοιπές κοινοτικές πολιτικές. Ως εκ τούτου, η Επιτροπή προώθησε για πρώτη φορά πιλοτικά σχέδια διαπεριφερειακής συνεργασίας στον πολιτιστικό τομέα, στα πλαίσια του προγραμματισμού του άρθρου 10 του κανονισμού του Ευρωπαϊκού Ταμείου Περιφερειακής Ανάπτυξης(1) για την περίοδο 1994-1999, με συνολικό ποσό ύψους 15 εκατ. ECU.

Πάντως, πρέπει να σημειωθεί ότι ο κύριος λόγος για την προώθηση των εν λόγω σχεδίων είναι να διευκολυνθεί η αξιοποίηση μιας πολιτιστικής κληρονομιάς μερικές φορές κακώς ανεπτυγμένης από τις μειονεκτικές περιφέρειες της Κοινότητας, συνεισφέροντας στη διαδικτύωσή τους με άλλους φορείς τοπικής αυτοδιοίκησης, με σκοπό την εκμάθηση, τη μεταφορά τεχνογνωσίας και την οικονομική ανάπτυξη. Συνεπώς, οι πιλοτικές ενέργειες διαπεριφερειακής συνεργασίας πολιτιστικού χαρακτήρα εντάσσονται στο πλαίσιο της πολιτικής υπέρ της συνοχής.

Τα σχέδια αυτά βρίσκονται στο στάδιο της εκτέλεσής τους και, επομένως, είναι κλειστά. Δεν προβλέπεται νέα πρόσκληση υποβολής προτάσεων πριν από την προσεχή περίοδο προγραμματισμού 2000-2006.

Ωστόσο, πρέπει να σημειωθεί ότι η διάσταση της αξιοποίησης της πολιτιστικής κληρονομιάς των περιφερειών με σκοπό τη διατήρηση ή τη δημιουργία βιώσιμων θέσεων εργασίας έχει ληφθεί υπόψη σε άλλες ενέργειες διαπεριφερειακής συνεργασίας, και ιδίως στην τελευταία πρόσκληση υποβολής προτάσεων ECOS-Ouverture (εξωτερική διαπεριφερειακή συνεργασία) της 13ης Ιουνίου 1998.

(1) ΕΕ L 193 της 31.7.1993.